ดอลล์แข็งค่า ข้อมูลศก.สดใสหนุนกระแสเฟดขึ้นดบ.
ดอลลาร์สหรัฐปรับตัวขึ้นเมื่อเทียบสกุลเงินยูโรเมื่อคืนนี้ (18 ส.ค.) เนื่องจากตัวเลขการเริ่มต้นสร้างบ้านของสหรัฐในเดือนก.ค.ที่สดใสได้ช่วยหนุนความหวังเกี่ยวกับการฟื้นตัวของเศรษฐกิจสหรัฐ
19 ส.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.1024 ดอลลาร์สหรัฐ จาก 1.1080 ดอลลาร์สหรัฐ ขณะที่เงินปอนด์เพิ่มขึ้นที่ 1.5663 ดอลลาร์สหรัฐ จากระดับ 1.5594 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 124.39 เยน จาก 124.43 เยน และเพิ่มขึ้นเมื่อเทียบกับฟรังก์สวิสที่ระดับ 0.9782 ฟรังก์ จาก 0.9769 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7340 ดอลลาร์สหรัฐ จากระดับ 0.7379 ดอลลาร์
ดอลลาร์สหรัฐได้รับแรงหนุน หลังกระทรวงพาณิชย์สหรัฐเปิดเผยเมื่อคืนนี้ว่า ตัวเลขการเริ่มต้นสร้างบ้านเพิ่มขึ้นในเดือนก.ค. โดยเฉพาะบ้านเดี่ยว ซึ่งบ่งชี้ว่าภาวะตลาดที่อยู่อาศัยของสหรัฐยังคงมีความแข็งแกร่ง
ตัวเลขการเริ่มต้นสร้างบ้านเดือนก.ค.เพิ่มขึ้น 0.2% จากเดือนก่อนหน้า สู่ระดับ 1.21 ล้านยูนิต ซึ่งเป็นระดับสูงสุดนับตั้งแต่เดือนต.ค.2550 โดยเป็นครั้งที่ 3 ในรอบ 4 เดือนที่ตัวเลขเริ่มสร้างบ้านทำสถิติสูงสุดนับตั้งแต่ภาวะเศรษฐกิจถดถอยได้เริ่มต้นขึ้นเมื่อช่วงปลายปี 2550
หลังจากที่สหรัฐได้เปิดเผยตัวเลขจ้างงานและยอดค้าปลีกที่แข็งแกร่งเมื่อไม่นานมานี้ ข้อมูลที่อยู่อาศัยล่าสุดของสหรัฐก็ได้ช่วยเน้นย้ำถึงกระแสคาดการณ์ของตลาดที่ว่าธนาคารกลางสหรัฐ (เฟด) จะปรับขึ้นดอกเบี้ยในเดือนก.ย.นี้ ขณะเดียวกัน ตลาดต่างก็รอดูรายงานการประชุมนโยบายการเงินของเฟดประจำวันที่ 28-29 ก.ค.ที่จะมีการเปิดเผยในช่วงเช้าวันพรุ่งนี้ ตามเวลาไทย เพื่อประเมินทิศทางการดำเนินนโยบายการเงิน
ทั้งนี้ นักลงทุนยังคงคาดหวังว่าข้อมูลเศรษฐกิจที่แข็งแกร่งขึ้นจะกระตุ้นให้เฟดเริ่มปรับขึ้นอัตราดอกเบี้ย เนื่องจากอัตราดอกเบี้ยที่สูงขึ้นของสหรัฐจะส่งผลดีต่อสินทรัพย์ในสกุลเงินดอลลาร์ ซึ่งจะทำให้ดอลลาร์มีความน่าดึงดูดใจมากขึ้นสำหรับนักลงทุนที่ต้องการผลตอบแทนสูง